Document ID: 32005D0853

KOMISIJAS LĒMUMS
(2005. gada 30. novembris),
ar ko saskaņā ar Padomes Direktīvu 1999/105/EK atļauj Francijai aizliegt tiešajam lietotājam sēšanai vai stādīšanai konkrētos Francijas reģionos pārdot Ibērijas pussalas izcelsmes Pinus pinaster Ait. reproduktīvo materiālu, kas nav piemērots izmantošanai šajās teritorijās
(izziņots ar dokumenta numuru K(2005) 4534)
(Autentisks ir tikai teksts franču valodā)
(2005/853/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību (1), un jo īpaši tās 17. panta 2. punktu,
tā kā:
(1)
Francija lūdza atļauju aizliegt tiešajam lietotājam pārdot Ibērijas pussalas (Spānija un Portugāle) izcelsmes Pinus pinaster Ait. reproduktīvo materiālu, lai to sētu vai stādītu visos Francijas administratīvajos reģionos, izņemot Provansu-Alpus-Azūra krastu, Langdoku-Rusijonu un Korsiku.
(2)
Francija papildināja lūgumu, sniedzot visu informāciju, kas norādīta Direktīvas 1999/105/EK 17. panta 2. punkta a) un b) apakšpunktā, kā paredzēts Komisijas 2002. gada 9. septembra Regulā (EK) Nr. 1602/2002, ar kuru nosaka sīki izstrādātus noteikumus par to, kā piemērot Padomes Direktīvu 1999/105/EK attiecībā uz dalībvalsts atļauju aizliegt noteikta meža reproduktīvā materiāla pārdošanu izlietotājam (2).
(3)
Francija sniedza komerciālas mežsaimniecības pierādījumus tam, ka Pinus pinaster Ait. koki, kas no dažu Ibērijas pussalas reģionu izcelsmes sēklām izaudzēti dažādos Francijas reģionos, izņemot iepriekš minētos reģionus, nav piemēroti šajos reģionos novērotajām zemajām temperatūrām. To pierādīja stiprā sala izraisītā katastrofālā ietekme uz šādas izcelsmes koku izdzīvošanu, jo īpaši 1956., 1963. un 1985. gadā. Katra atsevišķa Ibērijas pussalas proveniences reģiona klimatiskie apstākļi tika rūpīgi salīdzināti ar klimatiskajiem apstākļiem Francijas reģionos, izņemot Provansu-Alpus-Azūra krastu, Langdoku-Rusijonu un Korsiku. Proveniences reģioni tika noteikti atbilstoši Direktīvas 1999/105/EK 2. panta g) punkta definīcijai, to saraksts publicēts un saskaņā ar Direktīvas 1999/105/EK 9. pantu nosūtīts Komisijai un citām dalībvalstīm.
(4)
Francijai jāpiešķir atļauja aizliegt šā meža reproduktīvā materiāla realizēšanu tiešajam lietotājam.
(5)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Francijai ir atļauts aizliegt tiešajam lietotājam pārdot Pinus pinaster Ait. reproduktīvo materiālu, kura izcelsme ir pielikumā iekļautajos reģionos, lai to sētu vai stādītu visos Francijas administratīvajos reģionos, izņemot Provansu-Alpus-Azūra krastu, Langdoku-Rusijonu un Korsiku.
2. pants
Šis lēmums ir adresēts Francijas Republikai.
Briselē, 2005. gada 30. novembrī

Labels: 3
18
4
6